b'\n_START_ARTICLE_\nIisa (laulaja)\n_START_SECTION_\nHistoria\n_START_PARAGRAPH_\nPyk\xc3\xa4rin musiikkiura alkoi vuonna 2004, kun Iisa ja h\xc3\xa4nen tuolloinen poikayst\xc3\xa4v\xc3\xa4ns\xc3\xa4 Mikko Pyk\xc3\xa4ri alkoivat tehd\xc3\xa4 kappaleita yhdess\xc3\xa4 ja perustivat yhtyeen. Regina esiintyi ensimm\xc3\xa4isen kerran Semifinalissa Tigerbombsin kanssa. My\xc3\xb6hemmin Regina sai levytyssopimuksen Next Big Thing -yhti\xc3\xb6n kautta. Mikko Pyk\xc3\xa4ri s\xc3\xa4velsi Reginan kappaleet ja Iisa sanoitti ne. _NEWLINE_Reginan toinen albumi Oi miten suuria voimia! ilmestyi vuonna 2007. Albumin julkaisi Suomessa Next Big Thing ja Taiwanissa White Wabbit Records._NEWLINE_Regina haki Puutarhatrilogia-levylle uusia soundeja, jolloin vaikutteita ruvettiin hakemaan muun muassa Lasse M\xc3\xa5rtensonin musiikista ja vanhasta iskelm\xc3\xa4musiikista. Reginan viimeisin levy Soita minulle ilmestyi vuonna 2011. My\xc3\xb6hemmin Regina j\xc3\xa4i tauolle._NEWLINE_Iisa on vuodesta 2010 l\xc3\xa4htien tehnyt kappaleita my\xc3\xb6s muille artisteille, kuten Paula Koivuniemelle, Laura N\xc3\xa4rhelle, Jukka \xc3\x84ss\xc3\xa4lle, Kaija Koolle ja Janna Hurmerinnalle._NEWLINE_Iisa suunnitteli vuonna 2013 ensimm\xc3\xa4isen sooloalbumin tekemist\xc3\xa4. H\xc3\xa4n halusi kokeilla s\xc3\xa4velt\xc3\xa4mist\xc3\xa4, ja niinp\xc3\xa4 h\xc3\xa4n teki suurimman osan sooloalbumin kappaleista itse, tosin Mikko oli my\xc3\xb6s mukana s\xc3\xa4velt\xc3\xa4m\xc3\xa4ss\xc3\xa4 joitakin kappaleita. Iisan esikoissooloalbumi Iisa ilmestyi tammikuussa 2014._NEWLINE_Huhtikuussa 2015 Iisa julkaisi tulevalta levylt\xc3\xa4 singlen Polulta harhaan.  Elokuussa julkaistiin viel\xc3\xa4 toinen single, Kukaan ei oo kenenk\xc3\xa4\xc3\xa4n  ja albumi Kukaan ei oo kenenk\xc3\xa4\xc3\xa4n ilmestyi elokuun lopussa._NEWLINE_Iisan ja Mikko Pyk\xc3\xa4rin eron j\xc3\xa4lkeen alkuvuonna 2017 ilmoitettiin ett\xc3\xa4 my\xc3\xb6s Regina-yhtye hajoaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nIisa vietti lapsuutensa Orivedell\xc3\xa4 ja asuu nyky\xc3\xa4\xc3\xa4n Helsingiss\xc3\xa4. Iisa ja samassa Regina-yhtyeess\xc3\xa4 toimiva muusikko Mikko Pyk\xc3\xa4ri meniv\xc3\xa4t naimisiin vuonna 2007 ja IIsa haki yksin avioeroa marraskuussa 2016. Iisa on koulutukseltaan filosofian maisteri.'